
      Úvod

      Názov difúzne parenchýmové choroby pľúc sa používa v rôznych obmenách paralelne s názvami ako intersticiálne pľúcne procesy, choroby pľúcneho interstícia a podobne. Pri súčasnom stave poznania je ťažké rozhodnúť, ktoré z týchto pomenovaní je najvýstižnejšie. Ide o etiologicky aj patogenézou značne heterogénnu skupinu chorôb a syndrómov. Ich spoločným znakom je skutočnosť, že chorobný proces sa viaže predominantne na tkanivo medzi alveolárnymi kapilárami a alveolárnym epitelom a v okolí bronchovaskulárnych zväzkov. Ani to však nie je celá pravda. Dýchacie orgány sú funkčne aj anatomicky jedným celkom. Už len hranica medzi hornými a dolnými dýchacími orgánmi je arbitrálna a mnohé patologické procesy postihujú súčasne horné aj dolné dýchacie orgány. Ešte zreteľnejšia je neoddelitelnosť pľúcneho parenchýmu, pľúcneho interstícia a dýchacích ciest. Rozdelenie týchto kompartmentov je problematické morfologicky, funkčne a hlavne z hľadiska manifestácie patologických procesov. Často môžeme dôležité prejavy danej choroby nájsť nielen v interalveolárnom a peribronchovaskulárnom väzive, alveolárnych stenách a v ich lúmene, ale aj v stenách bronchiolov a bronchov, na cievach, v regionálnych lymfatických uzlinách aj na pleure. Preto je vhodné chápať nami zvolený názov „difúzne parenchýmové choroby“ s istou rezervou.

      Ďalší problém predstavuje etiologická heterogenita tejto skupiny chorôb. Patria sem choroby s imunitnou patogenézou (prejavy autoimunity, hypersenzitivity), reakcie a reparácie po fyzikálnom či chemickom poškodení pľúc, dokonca nádorové choroby, geneticky podmienené choroby a široká skupina chorôb, ktorých pôvod napriek rozsiahlym výskumom ostáva zatiaľ nejasný. Nepochybne by sa do tejto skupiny chorôb dali zaradiť aj infekčné zápalové procesy – pneumónie. Tie však predstavujú veľmi špecifickú skupinu pľúcnych chorôb, ktoré si dovolíme v súlade s doterajšími trendmi a tradíciami z našej publikácie vynechať.

      Okrem dominantnej manifestácie v priestore pľúcneho interstícia spájajú takto rôznorodú skupinu chorôb a syndrómov do jedného celku niektoré spoločné črty v klinickom obraze, vo výsledkoch zobrazovacích vyšetrovacích metód a tiež v postihnutí pľúcnych funkcií. Tieto spoločné či aspoň podobné prejavy totiž vytvárajú predpoklad pre potrebu komplexnej diferenciálnej diagnostiky, ktorá musí byť založená na solídnej znalosti všetkých jednotiek s podobným obrazom.

      Naša publikácia má priniesť predovšetkým prehľad klinických informácií, ktoré sú potrebné pre proces diagnostiky, diferenciálnej diagnostiky, liečby a prognózovania týchto chorôb. Počas ostatných 20 rokov došlo k prevratným zmenám v názoroch na mnohé z nich. Od hlbšieho pochopenia patogenézy sa odvíjala zásadná zmena klasifikácie. Novšie diagnostické metódy vytesnili niektoré predtým používané a dali predpoklad pre presnejšiu diagnostiku a diferenciálnu diagnostiku. Boli vyvinuté a do praxe zavedené nové lieky a mnohé predtým používané liečebné metódy sa ukázali vo svetle medicíny založenej na dôkazoch ako neúčinné, ba dokonca škodlivé.

      Naša knižka nemala ambíciu priniesť kompletný zoznam všetkých čiastkových poznatkov o patogenéze prezentovaných chorôb. Sústredili sme sa na klinicky dôležité informácie v snahe priniesť ich zhutnené do kompaktného formátu. Isto si spomeniete na nozologickú jednotku či syndróm, ktorý by v nej mohol byť zahrnutý, a nie je. Obmedzili sme duplicitu informácií tým, že pri chorobách s manifestáciou určitého rádiografického či histopatologického vzoru idiopatických intersticiálnych pneumónií (IIP) odkazujeme na príslušnú IIP. Podobne sme minimalizovali kapitolu o liekových poškodeniach pľúcneho parenchýmu. Informácií o nich je veľmi veľa a neustále expandujú. Preto si dovolíme v tejto oblasti odkázať čitateľa na konzultáciu najkomplexnejšej online databázy pneumotox.com. Snaha podať porovnateľnú informáciu by bola márna a viedla by k neúmernému nárastu objemu knihy.

      Online dostupnosť odborných a vedeckých poznatkov predstavuje informačnú revolúciu, ktorá je na prospech nášmu vzdelávaniu a v konečnom dôsledku našim pacientom. Na druhej strane relativizuje hodnotu knižných publikácií. Tie vznikajú určitý čas. Aj počas tejto doby určite prídu nové poznatky, ktoré v publikácii nie sú zahrnuté. Autori sa s tým museli zmieriť a dúfame, že aj čitatelia nájdu pre to pochopenie.

    

  
    
      1Klasifikácia difúznych parenchýmových chorôb pľúc

      Existuje viacero rôznych klasifikácií, založených na rôznych kritériách. Podľa konsenzu Americkej hrudníkovej spoločnosti (ATS) a Európskej respiračnej spoločnosti (ERS) (ATS/ERS, 2002) sa táto skupina chorôb a syndrómov delí na:

      1.choroby pľúcneho interstícia so známou príčinou (liekové poškodenie, difúzne choroby spojiva a vaskulitídy, dôsledky expozície organickým a anorganickým noxám, genetické poruchy),

      2.idiopatické intersticiálne pneumónie,

      3.granulomatózne choroby pľúcneho interstícia (sarkoidóza, mykotické a mykobaktériové infekcie),

      4.zriedkavé choroby (alveolárna proteinóza, lymfangioleiomyomatóza, eozinofilová pneumónia, histiocytóza z Langerhansových buniek).

      Na prvý pohľad je zrejmé, že ani táto klasifikácia nie je dokonalá. Napríklad niektoré z ochorení so známou etiológiou majú granulomatózny charakter (berylióza, hypersenzitívna pneumonitída), mykotické a mykobaktériové infekcie majú zas známu etiológiu. Treba ju teda chápať ako pokus o triedenie z didaktických dôvodov, limitovaný súčasným stavom poznania. Snaha o čo najpresnejšiu diagnostiku v rámci skupiny chorôb pľúcneho interstícia je opodstatnená, nakoľko medzi jednotlivými chorobami a syndrómami sú významné rozdiely v liečebnom manažmente a v prognóze. Napriek tomu vznikol koncept progresívnych fibrotizujúcich intersticiálnych pľúcnych chorôb (Kolb a Vašáková, 2019), ktorý združuje najmä fibrotickú hypersenzitívnu pneumonitídu, postihnutia pľúcneho interstícia pri difúznych chorobách spojiva, chronickú sarkoidózu, idiopatickú nešpecifickú intersticiálnu pneumóniu a neklasifikovateľné choroby pľúcneho interstícia. Myšlienka vychádza zo zistenia, že niektoré choroby pľúcneho interstícia napriek rozdielnej klinickej diagnóze majú spoločné patomechanizmy vrátane genetického profilu, podobný klinický obraz, priebeh a podobnú prognózu ako idiopatická pľúcna fibróza.

      Keďže idiopatické intersticiálne pneumónie (IIP) predstavujú vzory vyskytujúce sa aj pri chorobách pľúcneho interstícia so známou etiológiou, začíname popis práve touto podskupinou. Ak iné choroby a syndrómy s nimi zdieľajú vzor (príbuzné klinické, diagnostické a diferenciálno-diagnostické znaky), odvolávame sa na ich detailnejšie spracovanie pri IIP.

    

  

2Idiopatické intersticiálne pneumónie (IIP)

Do tejto skupiny sa zaraďujú intersticiálne pneumónie nejasného pôvodu s dobre definovaným klinickým aj mikromorfologickým obrazom. Pre celú skupinu je spoločná požiadavka vylúčiť známe príčiny vyvolávajúce daný klinický, rádiografický a mikromorfologický obraz. Ide teda o diagnózy per exclusionem.

Delia sa práve na základe typických klinických a mikromorfologických čŕt podľa ATS/ERS konsenzu (Travis et al., 2013) na:

■hlavné idiopatické intersticiálne pneumónie,

•chronické fibrotické intersticiálne pneumónie,

–idiopatická pľúcna fibróza,

–idiopatická nešpecifická intersticiálna pneumónia,

•intersticiálne pneumónie súvisiace s fajčením,

–intersticiálna pneumónia s respiračnou bronchiolitídou,

–deskvamatívna intersticiálna pneumónia,

•akútne/subakútne intersticiálne pneumónie,

–kryptogénna organizujúca sa pneumónia,

–akútna intersticiálna pneumónia,

■zriedkavé idiopatické intersticiálne pneumónie,

•idiopatická lymfoidná intersticiálna pneumónia,

•idiopatická pleuroparenchýmová fibroelastóza,

■neklasifikovateľné idiopatické intersticiálne pneumónie.

2.1Hlavné idiopatické intersticiálne pneumónie

2.1.1Chronické fibrotické intersticiálne pneumónie

2.1.1.1Idiopatická pľúcna fibróza (IPF)

■ Definícia

IPF sa definuje ako špecifická forma chronickej progresívnej fibrotizujúcej pneumónie neznámeho pôvodu, ktorá sa vyskytuje primárne u starších dospelých. Je limitovaná na pľúca a je definovaná histopatologickým a/alebo rádiologickým vzorom obvyklej intersticiálnej pneumónie (UIP) (ATS/ERS 2000; Raghu et al., 2018).

Klinický, rádiologický aj mikromorfologický obraz IPF je veľmi dobre definovaný. V minulosti sa pre toto ochorenie používal aj názov kryptogénna fibrotizujúca alveolitída.

■ Epidemiológia

Epidemiologické údaje o IPF sú obmedzené. Dôvodom je absencia jednoduchého populačného skríningu, značné rozdiely medzi skúmanými populáciami (jedna z najväčších štúdií bola realizovaná na populácii s významnou expozíciou fibrogénnym anorganickým prachom), a tiež meniacou sa definíciou ochorenia. IPF je v populácii najčastejšia zo všetkých IIP – prevalenciou 16,5 – 27,5/100 000 (Raghu et al., 2006a) tvorí približne 55 % všetkých prípadov IIP. Je o niečo (1,66-krát) častejšia u mužov (Hansell et al., 1999). Častejšie postihuje fajčiarov (Behr et al., 2015), najmä pri expozícii nad 20 balíčkorokov (Baumgartner et al., 1997). Obvykle je diagnostikovaná medzi 60. až 80. rokom života (Raghu et al., 2006; Raghu et al., 2014). Výskyt rádiologického a/alebo histopatologického vzoru UIP u pacienta s vekom pod 50 rokov by mal vždy vzbudzovať podozrenie z alternatívnej príčiny, pričom napr. pľúcna manifestácia difúzneho spojivového ochorenia môže aj niekoľko rokov predchádzať extrapulmonálnym prejavom choroby (Nadrous et al., 2005). V mladšom veku sa pripúšťa výskyt IPF len v prípade familiárnej formy (Armanios, 2012). Zastúpenie prípadov s rodinným výskytom stúplo z 2 % v roku 2001 na 20 % všetkých prípadov IPF v roku 2011 (García-Sancho et al., 2011).

■ Etiológia

Ako naznačuje samotný názov, pôvod ochorenia nie je známy. Skúmalo sa mnoho možných príčin. Medzi tie, u ktorých bola potvrdená určitá asociácia s IPF, patria:

•Genetické faktory: Bolo identifikované množstvo génových variantov, ktoré predisponujú k vývoju IPF. Uvádzame len tie, ktoré sa javia ako najvýznamnejšie. Gén ELMOD2 lokalizovaný na chromozóme 4q31 bol identifikovaný ako pravdepodobne zodpovedný za vnímavosť k familiárnej IPF (Hodgson et al., 2006). Bola dokázaná asociácia IPF s mutáciami génov kódujúcich proteíny surfaktantu (Selman et al., 2003; Guillot et al., 2009). Polymorfizmus génu kódujúceho subtyp mucínu 5B (MUC5B) je asociovaný s familiárnou aj so sporadickou IPF (Stock et al., 2013). Vyskytuje sa u približne 35 % pacientov s IPF (Wolters et al., 2014). Predpokladá sa, že tento pomerne bežný genetický variant mucínu mení lokálne prostredie alveolárnych epitélií. Môže oslabiť obrannú schopnosť a/alebo zmeniť lokálnu produkciu cytokínov, čo limituje samoreparačnú a diferenciačnú schopnosť epitelu ako odpoveď na jeho poškodenie (Barkauskas a Noble, 2014). Zaujímavosťou sú rasové rozdiely výskytu tohto polymorfizmu – kým napr. v mexickej populácii je pomerne častý, u osôb s ázijskými koreňmi je zriedkavý (Peljto et al., 2015). Ďalšou známou genetickou asociáciou sú mutácie génov pre telomerázový komplex (TERT/TERC) (Armanios et al., 2007). Porucha aktivity telomeráz a súvisiacich mechanizmov vedie k skráteniu telomér – nekódujúcich úsekov DNA zodpovedných za jej ochranu pred stratami informácie počas replikácie. Následkom je starnutie buniek s ich zníženou reparačnou kapacitou. Mutácie TERT/TERC boli identifikované u 8 – 15 % pacientov s familiárnou IPF (Armanios et al., 2007; Tsakiri et al., 2007) a u 1 – 3 % subjektov s jej sporadickou formou (Alder et al., 2008; Cronkhite et al., 2008). Napokon polymorfizmus génu pre proteín interagujúci s TOLL receptormi (TOLLIP) bol identifikovaný ako gén vnímavosti pre IPF najmä u Američanov európskeho pôvodu (Noth et al., 2013). Genetické faktory, ktoré sa vyskytujú u pacientov s IPF častejšie (MUC5B, TOLLIP), majú menší efekt na vnímavosť k IPF. Silnejšia asociácia s vývojom IPF bola dokázaná u variantov so zriedkavým výskytom (napr. TERT/TERC; Mathai et al., 2016).

•Infekcie: Epstein-Barrovej vírus (Zamo et al., 2005), vírus hepatitídy C (Idilman et al., 2002), ľudské herpesvírusy 7 a 8 (Zamo et al., 2005). Tieto vírusy môžu perzistovať v alveolárnom epiteli dlho po infekcii a negatívne ovplyvňovať jeho reparačnú schopnosť. Vírusové infekcie môžu tiež zmeniť transkripčný program alveolárnych epitélií smerom k sekrécii profibrotických faktorov (Barkauskas a Noble, 2014).

•Environmentálne vplyvy: Okrem notoricky známej asocácie s inhaláciou tabakového dymu (Behr et al., 2015) boli potvrdené viaceré ďalšie expozície významne zvyšujúce riziko vývoja IPF (Blanc et al., 2019). Ide najmä o rôzne výpary, plyny, prach, dym, kovový (mosadzný, olovený, oceľový) prach (Hubbard et al., 2000), drevný (borovicový) prach (Hubbard et al., 2000), farmárstvo, chov vtákov, kaderníctvo, kamenárstvo (Raghu et al., 2011).

Ani jeden z uvedených faktorov však nemá jednoznačnú kauzálnu súvislosť so vznikom IPF, takže táto choroba ostáva stále „idiopatickou“.

Pozoruhodný je častý výskyt gastroezofágového refluxu (GER) u pacientov s IPF (Raghu et al., 2006; Raghu et al., 2012a). Častosť tejto komorbidity spolu s úvahami o možnom opakovanom poškodení respiračného epitelu mikroaspiráciami viedli k širokej akceptácii podozrenia z priamej patogenetickej účasti (ATS/ERS 2002, Raghu et al., 2011; Raghu et al., 2012a). Treba však brať do úvahy aj možnú opačnú patogenetickú súvislosť: ťah fibrotického pľúcneho tkaniva na pažerák môže oslabovať prirodzený sfinkterový mechanizmus.

■ Patogenéza

Kľúčovými momentmi patogenézy sú poškodenie alveolárneho epitelu a jeho reparácia. V danom prípade sú reparačné mechanizmy neprimerané. Vymkli sa obvyklej kontrole a vedú k nadprodukcii jazvovitého tkaniva s následnou poruchou architektoniky pľúcneho parenchýmu a jeho funkčnosti.

Nevieme, čo je noxou, spôsobujúcou iniciálne poškodenie respiračného epitelu. Podľa lokalizácie poškodenia sa môžeme domnievať, že noxa prenikla do pľúc inhalačnou cestou.

Predpokladá sa, že nižšia reparačná schopnosť respiračného epitelu starších osôb by mohla byť vysvetlením pre nárast výskytu choroby s vekom (du Bois, 2010). Dochádza k ireverzibilnému fokálnemu poškodeniu bazálnej membrány alveolárneho epitelu (Pardo a Selman, 2002) a zrejme aj alveolárnych kapilár. Alveolárne epitélie II. typu majú za úlohu napraviť poškodenie. Proliferujú a aktivujú sa. Produkujú celý rad chemotaktických a aktivačných faktorov (Zabel a Schlaak, 1993), najmä tumor-nekrotizujúci faktor alfa (TNF-α), transformačný rastový faktor beta (TGF-β) a endotelín-1 (Giaid et al., 1993). Tým dochádza k influxu fibroblastov z cirkulácie, k ich proliferácii a aktivácii. Zároveň posilňujú syntézu kolagénu a novotvorbu ciev (Zabel a Schlaak, 1993). Zdá sa, že dominantnú úlohu pri nadmernej proliferácii buniek produkujúcich extracelulárny matrix by mohlo mať porušenie komunikácie medzi alveolárnymi epitéliami II. typu a mezenchýmovými bunkami (Barkauskas a Noble, 2014).

Na progresii fibrózy sa zrejme podieľa aj inhibícia produkcie enzýmov slúžiacich na degradáciu väzivového matrixu, modulovaná pneumocytmi (O’ Connor a Fitzgerald, 1994).

Dominantým bunkovým elementom fibrózy sú myofibroblasty. Dodnes nie je jasný zdroj týchto buniek (Barkauskas a Noble, 2014). Existujú dôkazy o prieniku fibrocytov z cirkulácie, ich aktivácii a transformácii na myofibroblasty (Hashimoto et al., 2004). Časť z nich však môže pochádzať z epiteliálno-mezenchymálneho a endoteliálno-mezenchymálneho prechodu (Barkauskas a Noble, 2014). Myofibroblasty produkujú excesívne množstvo kolagénu (Kuhn a McDonald, 1991), predovšetkým I. typu, ktorý je odolnejší voči regulačnej degradácii tkanivovými metaloproteinázami. Dôsledkom je výrazné zjazvenie, zhrubnutie alveolárnych stien s deformáciou a útlakom okolitého nepoškodeného pľúcneho parenchýmu – tvorba tzv. včelích plástov a trakčných bronchiektázií. Vytvárajú sa ložiskové akumuláty myofibroblastov – fibroblastické ložiská. Výsledkom je zníženie poddajnosti pľúcneho parenchýmu, postupné zmenšovanie jeho objemu a závažná porucha výmeny plynov v pľúcach, spôsobená najmä ventilačno-perfúznym nepomerom pri redukcii plochy alveolárnej mikrocirkulácie.

V minulosti sa predpokladalo, že do reparačných fibroproliferatívnych zmien vyúsťuje zápalový proces – alveolitída. V súčasnosti panuje odklon od tejto hypotézy, nakoľko zápalové mikromorfologické zmeny v postihnutom pľúcnom parenchýme sú minimálne a ochorenie obvykle nereaguje na protizápalovú liečbu. Napriek tomu v priebehu reparácie poškodenej alveolárnej výstelky dochádza v dôsledku zvýšenej kapilárnej permeability k exsudácii a k influxu zápalových bunkových elementov. Zápalové mikroprostredie môže hrať významnú a terapeuticky ovplyvniteľnú zložku patogenézy. Zvýšená koncentrácia laktátdehydrogenázy v pľúcnom tkanive pri IPF je známa. Prítomnosť jej produktu laktátu spolu s poklesom pH vedie k aktivácii najmohutnejšieho profibrotického cytokínu TGF-β (Judge et al., 2018).

■ Klinický obraz

V anamnéze dominuje pomaly progredujúca námahová dýchavica. Vzhľadom na vyšší vek postihnutých sa nezriedka zamieňa so všeobecným prejavom starnutia či iných respiračných a kardiovaskulárnych chorôb (Meltzer a Noble, 2008). Okrem fyzickej námahy dýchavicu typicky provokuje poloha v predklone. Častý je aj suchý dráždivý kašeľ, typicky sa vyskytujúci na vrchole fyzickej záťaže. Občasné subfebrility sú možné, nie však typické.

Výnimočne sa môže choroba manifestovať akútnou exacerbáciou s nárastom dýchavice v priebehu niekoľkých týždňov (Collard et al., 2016).

Pre potrebu odlíšenia UIP ako dôsledku niektorej z difúznych chorôb spojiva (Raghu et al., 2011) je nutné aktívne pátrať po artralgiách a iných prejavoch artritického syndrómu, myalgiách, dysfágii, sicca syndróme (nedostatok sĺz, rezanie, pálenie v očiach, sucho v ústach), kožných eflorescenciách, hnačke, prímesi krvi či hnisu v stolici. Z podobných diferenciálno-diagnostických dôvodov je treba starostlivo odobrať liekovú anamnézu (Raghu et al., 2011) so zameraním na lieky s potenciálom vyvolať poškodenie pľúc so vzorom UIP. V rodinnej anamnéze je nevyhnutné vzhľadom na možný familiárny výskyt pátrať po výskyte chronických progredujúcich chorôb pľúc (Raghu et al., 2011). Pozornosť je potrebné venovať aj starostlivej sociálno-pracovnej anamnéze (Raghu et al., 2011) so zameraním na expozíciu anorganickému fibrogénnemu prachu (najmä oxid kremičitý a azbest), ale aj organickému prachu s potenciálom vyvolať hypersenzitívnu pneumonitídu (pozri kapitolu 4.1).

Vo fyzikálnom vyšetrení je najpríznačnejší obojstranný bazálny inspiračný krepitus, v anglosaskej literatúre označovaný ako „suchý zips“. Jeho absencia však danú diagnózu nevylučuje. V asi 50 % prípadov bývajú prítomné paličkovité prsty a nechty tvaru hodinového sklíčka (American Thoracic Society 2000). V prípade významného zvýšenia zastúpenia redukovaného hemoglobínu nastupuje centrálna cyanóza. Prítomnosť akcentácie II. ozvy nad ústím arteria pulmonalis a periférnych edémov signalizuje rozvoj významnej pľúcnej hypertenzie, resp. dekompenzácie pľúcneho srdca (American Thoracic Society 2000; Kim et al., 2006).

■ Diagnostika IPF

Diagostika IPF je založená predovšetkým na dvoch doménach: rádiologickej a patologicko-anatomickej. Diagnóza môže byť stanovená na základe prítomnosti UIP vzoru v rádiologickom a/alebo histopatologickom obraze s podmienkou vylúčenia známych príčin. Ostatné vyšetrovacie metódy a ich výsledky majú úlohu najmä diferenciálno-diagnostickú pri vylučovaní iných známych príčin UIP.

Vyšetrenia periférnej krvi a krvného séra

V súčasnosti žiadne z rutinných vyšetrení periférnej krvi či krvného séra nemá diagnostický význam pre IPF. Nálezy, ktoré sú obvyklé, sú vysoko nešpecifické a ich negatívna aj pozitívna prediktívna hodnota je nízka (Mortenson et al., 1991). Patrí sem napr. zvýšená sedimentačná rýchlosť erytrocytov (FW), ľahká hypergamaglobulinémia. Hypoxémia je spočiatku prítomná len pri fyzickej záťaži, neskôr aj v pokoji. Hyperkapnia sa dostavuje až v terminálom štádiu ochorenia ako dôsledok vyčerpania respiračného svalstva. Polyglobúlia je tiež neskorým príznakom ako dôsledok významnej a prolongovanej hypoxemickej stimulácie tvorby erytropoetínu. Predstavu o limitovanom význame vyšetrení periférnej krvi a séra môžu v blízkej budúcnosti významne zmeniť niektoré aktuálne skúmané testy, ako napr. sérová hladina surfaktantových proteínov A a D (Mc Cormack et al., 1991; Honda et al., 1995, 54, White et al., 2016). Pozoruhodnú senzitívnosť, špecifickosť aj diagnostickú presnosť vykazuje aj stanovenie sérovej matrixovej metaloproteinázy 7 (MMP-7) (Morais et al., 2015; White et al., 2016). Istou diskriminačnou schopnosťou disponuje aj sérová hladina periostínu (Nukiva, 2009; Okamoto et al., 2011). Aktuálne sa však neodporúča klinické použitie žiadneho z uvedených biomarkerov (Raghu et al., 2018).

Podstatne väčší prínos než pre diagnostiku majú vyšetrenia periférnej krvi a séra pre diferenciálnu diagnostiku IPF, predovšetkým pre odlíšenie sekundárnych prejavov difúznych ochorení spojiva na pľúcach, vytvárajúcich vzor UIP. Neexistuje konsenzus, ktoré vyšetrenia majú byť zahrnuté do iniciálneho skríningu na difúzne ochorenia spojiva (Raghu, 2018). Väčšina členov panelu sa zhodla na názore, že by sem mala patriť okrem FW a CRP aj hladina RF, anti-CCP a panel na myozitídu. Na pamäti však musíme mať jednak výskyt nízkych titrov RF ako epifenoménu pri IPF až v 19 % prípadov (Johnston et al., 1997) a tiež skutočnosť, že postihnutie pľúc typu UIP sa môže vyvinúť aj pri séronegatívnej reumatoidnej artritíde (RA). Vyššiu špecifickosť ako reumatoidný faktor má v prípade diagnostických pochybností vyšetrenie protilátok proti citrulinovanému peptidu.

Titer antinukleárnych protilátok (ANA), optimálne stanovený nepriamou imunofluorescenciou s použitím HEp-2 buniek, poukazuje na možnú prítomnosť systémového lupus erythematosus či iných difúznych chorôb spojiva s potenciálom rozvoja UIP (dermatomyozitída – polymyozitída, Sharpov syndróm, difúzna sklerodermia, Sjögrenov syndróm). Aj ANA sa môžu objaviť pri IPF v nízkom titri ako epifenomén, a to až v 26 % prípadov (Mortenson et al., 1991; Wade a King, 1993). Niektoré subtypy ANA sa typicky viažu práve s postihnutím pľúcneho interstícia pri difúznych chorobách spojiva, a ich stanovenie má teda v diferenciálnej diagnostike pôvodu UIP osobitý význam. Ide najmä o antitopoizomerázu I (anti-Scl-70) pri sklerodermii a anti-histidyl-tRNA-syntetázové autoprotilátky (anti-Jo-1) pri dermatomyozitíde – polymyozitíde (Friedman et al., 1996).

Diagnóza každého z difúznych chorôb spojiva musí spĺňať kombinované klinicko-laboratórne kritériá. Postihnutie pľúcneho interstícia však môže byť jediným alebo dominantným prejavom takejto choroby, predchádzajúcim jeho jasnejšiu manifestáciu a stanovenie diagnózy aj o niekoľko rokov. Pre takéto prípady bol navrhnutý pojem intersticiálna pneumónia s autoimunitnými črtami (IPAF). Bol vytvorený ako kategória pre výskumné účely, vyžadujúca ďalšiu validáciu, nie pre klinické použitie (Fischer et al., 2015).

Zobrazovacie metódy

Natívna snímka hrudníka v zadoprednej projekcii je vyšetrením, ktoré v mnohých prípadoch IPF ako prvé viedlo k vysloveniu podozrenia z ochorenia pľúcneho interstícia. Jednoduchosť, dostupnosť a minimálne nároky na pacienta sú dôvodom, prečo je stále súčasťou monitorovania priebehu ochorenia. Na druhej strane jeho limitovaná rozlišovacia schopnosť nedáva predpoklad vysokej špecifickosti nálezu pre UIP. Senzitívnosť v diagnostike UIP sa udáva 50 % (Meltzer a Noble, 2008). Typický nález pozostáva z jemnej retikulácie s maximom v dolných pľúcnych poliach. Nález nemusí byť symetrický, niekedy sú vidieť aj drobné cystické zmeny z plástovatenia (Guerry-Force et al., 1987). Inokedy môžu jemné zmeny v pľúcnom interstíciu spôsobiť difúzne splývavé „mliečne sklo“. Môžu sa vyskytovať aj nešpecifické nálezy nodulárnej či pruhovitej kresby a rôzne kombinácie vyššie uvedených vzorov. Nezriedka môžu byť výraznejšie pľúcne hily na podklade rozšírenia vetiev arteria pulmonalis. Prítomnosť významnej pľúcnej hypertenzie sa môže prejaviť aj vyklenutím oblúčika arteria pulmonalis a rozšírením tieňa srdca doprava. V pokročilých štádiách je typické rozostrenie kontúry srdca a retrakcia hemithoraxov (opäť môže byť asymetrická).

Pokroky v technológiách počítačovej tomografie postavili CT pľúc na pozíciu kľúčového vyšetrenia v diagnostike IPF. Termín počítačová tomografia s vysokým rozlíšením (HRCT) vznikol v čase, keď sa skeny realizovali cirkulárne jednotlivo s následným použitím postprocesingového spracovania s vysokým rozlíšením. Pri potrebe vytvorenia tenkých rezov nebolo možné takouto technikou preskenovať celý objem pľúc kontinuálne. Medzi jednotlivými tenkými rezmi ostávala neskenovaná vrstva tkaniva. V súčasnosti použitie špirálovej techniky umožňuje primárne realizovať kontinuálne skenovanie hrudníka tenkou vrstvou vo všetkých indikáciách. Následná úprava hrúbky rezu a priestorového rozlíšenia je ďalej v rukách hodnotiaceho pracovníka. Z tohto dôvodu sme sa v súlade s aktuálne prevažujúcimi názormi svetových autorít priklonili k používaniu termínu CT namiesto HRCT.

Základné CT črty UIP (Raghu, 2018) tvoria:

1.Tvorba zhlukujúcich sa cystických dutín veľkých obvykle 3 – 10 mm (výnimočne až 25 mm), tvoriacich obraz včelieho plástu (honeycomb lung) s narušením architektoniky sekundárneho pľúcneho lalôčika. Typicky sú lokalizované subpleurálne, obvykle vo viacerých vrstvách. V súčasnosti sa však pripúšťa aj označenie jedinej vrstvy takýchto zmien ako „plástovatenie“ (Raghu, 2018). Ich stena býva pomerne hrubá, dobre rozpoznateľná a obvykle vzájomne zdieľajú svoje steny. Aj keď táto črta je najpríznačnejšia pre UIP vzor a zdá sa byť veľmi špecifická a ľahko rozpoznateľná, pochybnosti pri jej detekcii nie sú ničím neobvyklým. Zhoda medzi rádiodiagnostikmi pri ich rozpoznávaní je len κ = 0,59 (Walsh, 2016). Najčastejšie diferenciálno-diagnostické problémy spôsobujú bronchioloektázie – pre ich diferenciáciu je potrebné sledovať priebeh dutín v priestore (optimálne s využitím multiplanárnych rekonštrukcií) – a tiež paraseptálne lokalizované emfyzémové dutiny, ktoré môžu mať viditeľnú „stenu“, tvorenú okolitým komprimovaným či fibrotizovaným pľúcnym parenchýmom.

2.Druhou patognómickou črtou je prítomnosť trakčných bronchiektázií a/alebo bronchioloektázií (Raghu, 2018). Je možné ich diagnostikovať na základe nasledovných znakov: absencia zužovania lúmenu priedušky smerom do periférie, lúmen priedušky širší ako lúmen sprievodnej cievy, viditeľnosť lúmenu priedušky periférne v parenchýme (menej než 1 cm od pleurálneho povrchu). Trakčný charakter bronchiektázií sa prejavuje nerovnosťou ich steny (prejav ťahu okolitého fibrotického tkaniva ako podkladu ich vzniku).

3.Opacity mliečneho skla sa definujú ako škvrnité plochy zvýšenej denzity pľúcneho parenchýmu, v ktorých sú viditeľné cievy a priedušky (Hansell, 2008). V minulosti sa tento znak považoval dominantne za prejav zápalovej celulizácie v parenchýme a jeho výraznejšie zastúpenie spochybňovalo vzor UIP (Raghu, 2011). V súčasnosti je potvrdené, že opacity mliečneho skla môžu vznikať aj na podklade jemnej disperznej intralobulárnej fibrózy. Takéto fibrotické prúžky sú pod rozlišovacou schopnosťou súčasných CT prístrojov a zobrazujú sa ako plošné zvýšenie denzity. Dôležité je zistenie, či je na pozadí mliečneho skla diferencovateľná jemná retikulácia. Jej absencia nie je typická pre UIP (Hansell, 2008). U pacientov so známou IPF sa „čisté“ opacity mliečneho skla objavujú pri akútnej exacerbácii (Akira, 2008).

4.Interlobulárna a intralobulárna retikulácia ako prejav zhrubnutia interlobulárnych či intralobulárnych sept.

Okrem uvedených základných čŕt UIP vzoru je možné nezriedka identifikovať pridružené CT nálezy: zväčšenie mediastinálnych lymfatických uzlín (do 15 mm v kratšom rozmere) (Souza et al., 2006), koincidujúce prejavy pleuroparenchýmovej fibroelastózy alebo emfyzému. Zväčšenie mediastinálnych lymfatických uzlín sa ukazuje ako negatívny prognostický znak (Adegunsoye et al., 2019).

Na diagnostiku IPF boli vytvorené štyri kategórie CT vzorov (Raghu, 2018), ktoré vo svojej podstate vyjadrujú pravdepodobnosť prítomnosti UIP:

1.Vzor UIP zahŕňa prítomnosť plástovatenia spolu s trakčnými bronchiektáziami a bronchiolektáziami alebo bez nich. Distribúcia nálezu je subpleurálna s bazálnou predominanciou. Postihnutie horných lalokov v ich ventrobazálnych častiach je možné, vytvárajúc príznak „lodnej skrutky“. V niektorých prípadoch je kraniokaudálna distribúcia zmien pomerne rovnomerná (Gruden, 2013). Až v 25 % prípadov môže byť stranová distribúcia zmien asymetrická (Tcherakian et al., 2011). Pozitívna prediktívna hodnota takéhoto CT vzoru pre histopatologické potvrdenie vzoru UIP dosahuje 90 – 100 % (Raghu et al., 2011). Opacity mliečneho skla môžu byť prítomné, nemajú však byť dominantným nálezom a má byť v nich viditeľná retikulácia.

2.Vzor pravdepodobnej UIP (Raghu, 2018) pozostáva z retikulácie spolu s trakčnými bronchiektáziami a bronchiolektáziami. Môžu byť prítomné nevýrazné opacity mliečneho skla. Chýba plástovatenie. Distribúcia zmien je rovnako ako pri UIP vzore subpleurálne, predominantne bazálne, často nerovnomerne.

3.Vzor neurčitý pre UIP (Raghu, 2018) predstavuje nevýrazná retikulácia s možným výskytom opacít mliečneho skla. Distribúcia má byť opäť subpleurálne, predominantne bazálne. Súčasne nemajú byť prítomné akékoľvek CT prejavy sugestívne z prítomnosti nejakej konkrétnej etiológie procesu. Aj v prípade tohto CT vzoru môže byť u nezanedbateľnej časti pacientov pri histologizácii potvrdený histopatologický vzor UIP (Yagihashi, 2016).

Obr. 2.1 CT pľúc pacientky s UIP – axiálny rez pod] kupolou bránice: Obojstranne dorzálne, viac vpravo, retikulárne zhrubnutia interlobulárnych línií s narušením architektoniky sekundárneho pľúcneho lalôčika a s tvorbou cystických útvarov (plástovatenia). Biele šípky označujú trakčné bronchiektázie.





4.Vzor sugestívny z alternatívnej diagnózy (Raghu, 2018) vykazuje buď nálezy v pľúcnom parenchýme alebo aj mimo neho sugestívne z konkrétnej diagnózy alternatívnej k UIP, alebo je distribúcia nálezu v nesúlade s kritériami platnými pre UIP. Z nálezov smerujúcich k alternatívnym diagnózam treba menovať najmä cystické zmeny mimo okrskov plástovatenia, výraznejšiu mozaikovitú distribúciu denzity, obvykle kvôli fenoménu air-trappingu (v malom rozsahu, najmä v dolných lalokoch môže byť distribúcia denzity nerovnomerná aj pri UIP), dominujúci nález opacít mliečneho skla, výraznú mikronoduláciu, prítomnosť centrilobulárnych nodulov či konsolidácií. Z extrapulmonálnych vedľajších nálezov sú sugestívne najmä fokálne pleurálne zhrubnutia (možná azbestóza), dilatovaný ezofagus (difúzne choroby spojiva, najmä systémová skleróza), erózie distálnych koncov klavikúl (reumatoidná artritída), výrazné zväčšenie lymfatických uzlín a fluidothorax. Z hľadiska distribúcie zmien svedčí o alternatívnej diagnóze ich výskyt peribronchovaskulárne, perilymfaticky, či v horných a stredných poliach.

Funkčné vyšetrenie pľúc

Typickým nálezom je reštrikčná ventilačná porucha: proporcionálna redukcia pľúcnych objemov a kapacít (Wells et al., 1997). Prietok/objemová slučka máva typický vzhľad reštrikcie spôsobenej zníženou pľúcnou poddajnosťou. Absencia reštrikcie však v žiadnom prípade IPF nevylučuje. Zachovanie pľúcnych objemov a kapacít v referenčnom rozpätí nie je zriedkavosťou. Vyskytuje sa najmä v prípadoch s fokálnym postihnutím pľúcneho parenchýmu nie veľkého rozsahu. Ďalším dôvodom pre neprítomnosť reštrikcie môže byť koincidencia emfyzému pľúc – emfyzematické okrsky parenchýmu so zvýšenou poddajnosťou akoby kompenzovali svojou expanziou stratu objemu fibrotických okrskov (Cottin, 2013). Úsilná vitálna kapacita ako priamo meraný parameter sa vyznačuje minimálnym intraindividuálnym kolísaním hodnôt, a je preto veľmi užitočná pre sledovanie priebehu ochorenia (pozri kap. Skríning). Výpovedná hodnota tohto jednoduchého parametra sa ďalej zvyšuje možnosťou jeho denného domáceho samomonitorovania. Oprávnene môžeme namietať, že meranie, ktoré nie je kontrolované a usmerňované (motivované) edukovaným a skúseným zdravotníckym pracovníkom, bude pravdepodobne vykazovať zvýšené zastúpenie submaximálnych hodnôt, a tým aj zvýšenú intraindividuálnu variabilitu. Táto potenciálna nevýhoda je však viac ako vyvážená množstvom zaznamenaných meraní, ktorých trend následne veľmi hodnoverne odráža (napriek oscilácii okolo trendovej línie) priebeh choroby. Okrem toho častosť merania dáva lepší predpoklad pre včasný záchyt náhlych zmien stavu v porovnaní s meraniami počas návštevy lekára (Russell et al., 2016). Ďalší typický spirometrický nález popisovaný v literatúre je tzv. „ventilačný krasopis“ – v spirograme sa prejaví ako strojovo uniformné pokojové dýchanie s nízkym dychovým objemom a zvýšenou dychovou frekvenciou (Mayer a Redhammer, 1982). Tento nález je tiež podmienený nízkou pľúcnou poddajnosťou, ktorá limituje expanzie pľúc už pri pokojnom dýchaní. Porucha výmeny plynov sa premietne do redukcie difúznej kapacity pľúc pre oxid uhoľnatý. Toto vyšetrenie je senzitívnejšie než pľúcne objemy (American Thoracic Society 2000). Takmer neexistuje IPF bez alterácie difúznej kapacity pľúc (Wallaert et al., 2012). Keďže však nejde o priamo meranú veličinu, musíme počítať s väčšou intraindividuálnou variabilitou nameraných hodnôt. Pacienti s extrémne nízkou vitálnou kapacitou niekedy nie sú schopní manéver jednodychového merania zvládnuť. Merania statickej a dynamickej pľúcnej poddajnosti sa už v diagnostike nevyužívajú, keďže CT zabezpečilo oveľa hodnotnejšiu informáciu o rozsahu postihnutia pľúcneho parenchýmu. Kvantifikácia permeability alveolokapilárnej membrány pomocou inhalačnej scintigrafie pľúc či inhalácie inzulínu sa v klinickej praxi neujala. Na stanovenie celkovej tolerancie fyzickej záťaže je možné realizovať ergospirometrické vyšetrenie s vyšetrením krvných plynov pred záťažou a na jej vrchole a s následnou kalkuláciou alveolo-artériového gradientu kyslíka. Jednoduchšou alternatívou je 6-minútový test chôdze (6-MWT), ktorý je súčasťou posudzovania funkčného stavu pred zaradením do transplantačného programu, posudzovania indikácie antifibroproliferatívnej liečby, ale aj užitočným nástrojom na sledovanie dynamiky choroby a jej prognózovanie. Pri opakovanom vyšetrovaní je dynamika vzdialenosti spoľahlivým prediktorom mortality. Počas realizácie 6-MWT u pacientov s IPF je však potrebné kontinuálne monitorovať sýtenie hemoglobínu kyslíkom a pulzovú frekvenciu pomocou pulzného oxymetra. Je tiež nutný stály dohľad a sprevádzanie zdravotníckeho personálu, fyzická prítomnosť lekára a dostupnosť vybavenia pre resuscitáciu. U niektorých pacientov s výraznejšou hypoxémiou nie je možné vyšetrenie realizovať bez suplementácie kyslíka. Prognostický význam 6-MWT sa považuje za menší v porovnaní s FVC vzhľadom na nedostatočnú štandardizovanosť metódy u pacientov s IPF (Raghu et al., 2011).

Analýza bronchoalveolárnej lavážovej tekutiny

Diagnostický význam analýzy bronchoalveolárnej lavážovej tekutiny (BALT) je v prípade IPF limitovaný. V praxi sa využíva takmer výhradne analýza celulárneho komponentu BALT. Analýza solubilných súčastí BALT je skôr doménou medicínskeho výskumu. Z hľadiska rozboru bunkových populácií BALT pri IPF sa najčastejšie vyskytuje ľahké zvýšenie zastúpenia neutrofilných segmentov, prípadne eozinofilných segmentov (Raghu et al., 2011), môže sa však súčasne vyskytovať aj ľahké zvýšenie zastúpenia T-lymfocytov. Takýto bunkový obraz je vysoko nešpecifický a vyskytuje sa pri mnohých iných ochoreniach pľúcneho interstícia. Analýza BALT je skôr prínosná z hľadiska odlíšenia niektorých chorôb a syndrómov, ktoré by mohli IPF imitovať, napr. fibrotická forma hypersenzitívnej pneumonitídy (pri nej by mala byť typicky významná lymfocytóza v BALT). Nález výraznejšie zvýšeného zastúpenia lymfocytov (podľa ATS/ERS konsenzu už > 15 %) by mal evokovať úvahy o možnosti inej diagnózy než IPF (Raghu et al., 2011). Podľa aktuálneho medzinárodného konsenzu o diagnostike IPF (Raghu, 2018) je analýza celulárneho komponentu BALT odporúčaná u pacientov s ochorením pľúcneho interstícia neznámej etiológie s klinickým obrazom suspektným z IPF a s CT vzorom pravdepodobnej UIP, alebo neurčitým pre UIP, či sugestívnym z alternatívnej diagnózy. U pacientov s rádiologickým vzorom UIP sa realizácia BALT neodporúča.

Biopsia pľúc

Heterogénnosť postihnutia pľúcneho parenchýmu vytvára predpoklady pre komplikácie s mikromorfologickým potvrdením diagnózy UIP. Vyskytujú sa prípady, keď sú v rôznych vzorkách pľúcneho parenchýmu toho istého pacienta prítomné rôzne typy intersticiálnej pneumónie (napr. UIP a NSIP, UIP a OP). Ak je UIP prítomná v jednej zo vzoriek, treba tento typ považovať za konečnú diagnózu.

Napokon treba uviesť, že histologické potvrdenie UIP samo o sebe ešte nepredstavuje definitívny diagnostický záver. Ten je možný len na základe zohľadnenia korešpondujúceho klinického a CT obrazu (Meltzer a Noble, 2008). Mikromorfologický obraz UIP sa môže vyskytovať aj pri difúznych chorobách spojiva, chronickej forme hypersenzitívnej pneumonitídy, pneumokoniózach (hlavne azbestóze).

Diagnostické kritériá IPF

Diagnostické kritériá IPF sú nasledovné (Raghu, 2018):

1.vylúčenie známej príčiny (domáce či pracovné environmentálne expozície, difúzne ochorenie spojiva, lieková toxicita),

2.prítomnosť CT vzoru UIP,

3.špecifická kombinácia histologického a CT nálezu (tab. 2.1) u pacientov, u ktorých bola realizovaná histologizácia.

Tab. 2.1 Stanovenie diagnózy IPF na základe CT a histologických kritérií

Aj pri dôslednej aplikácii uvedených diagnostických postupov ostáva nezanedbateľná časť pacientov kategorizovaná ako pravdepodobná IPF či neurčitý vzor pre IPF. Neklasifikovateľné IP tvoria 10 – 24 % (Hyldgaard et al., 2017). U týchto chorých má osobitný význam starostlivé sledovanie spolu so schopnosťou a ochotou prehodnocovať vlastné diagnostické závery na základe meniaceho sa obrazu choroby. Je zdokumentované, že 32 – 50 % pacientov s CT vzorom možnej UIP alebo inkonzistentným s UIP počas 33 – 78 mesiacov prešlo do UIP (De Giacomi et al., 2018).

Multidisciplinárna diskusia

Pre stanovenie diagnózy IPF sa odporúča realizácia multidisciplinárnej diskusie (Flaherty et al., 2004; Raghu et al., 2018). Priama výmena informácií medzi klinickým pneumoftizeológom, rádiodiagnostikom a patológom so skúsenosťami v diagnostike IIP zaručuje najvyššiu pravdepodobnosť správnej diagnózy. Jej realizácia je v podmienkach bežnej klinickej praxe náročná pre potrebu časovej synchronizácie zúčastnených odborníkov. Ďalšou výzvou je dostupnosť kompetentných odborníkov. Z uvedených dôvodov sa pripúšťa dištančná realizácia telefonicky, videokonferenčne a pod. Naliehavá potreba jej rutinného využívania podčiarkuje fakt, že diagnostický aj liečebný manažment tejto choroby by mal patriť do vysoko špecializovaných centier. V niektorých prípadoch sa odporúča do tímu zaradiť aj reumatológa.

Skríning

V súčasnosti absentujú smernice pre takýto postup. U asymptomatických príbuzných pacienov s IPF sa zvažuje realizovať CT pľúc a funkčné vyšetrenie pľúc vrátane 6-MWT (Hobbs et al., 2019). Otvorenými otázkami ostáva, do akej vzdialenosti príbuzenského vzťahu tento postup aplikovať a v akých časových odstupoch vyšetrenie opakovať.

■ Diferenciálna diagnostika

Odlíšiť treba najmä (Meltzer a Noble, 2008):

•iné typy IIP,

•postihnutie pľúc pri difúznych chorobách spojiva,

•fibrotickú formu hypersenzitívnej pneumonitídy,

•radiačnú pneumonitídu,

•chronickú sarkoidózu IV. štádium,

•liekové poškodenie pľúc,

•zaprášenie pľúc anorganickým fibrogénnym prachom (najmä azbestózu),

•dedičné ochorenia s fibrózou pľúc (syndróm Heřmanskeho-Pudláka, Gaucherova choroba, Niemannova-Pickova choroba, dyskeratosis congenita).

■ Liečba

Farmakoterapia

Od päťdesiatych rokov 20. storočia sa farmakoterapia v duchu koncepcie alveolitídy ako iniciátora fibroproliferatívnych reparačných zmien sústreďovala na podávanie protizápalových a imunosupresívnych liekov. Najčastejšie išlo o stredne vysoké dávky systémovo podávaných glukokortikoidov. Alternatívne sa aplikoval cyklofosfamid, azathioprin, methotrexát, cyklosporín. Od deväťdesiatych rokov sa uprednostňovala kombinovaná liečba kortikosteroid + azathioprin alebo kortikosteroid + cyklofosfamid. Keď bola odhalená možná úloha oxidatívneho stresu v patogenéze IPF, odporúčalo sa do vyššie uvedených kombinácií pridať vysoké dávky N-acetylcysteínu vzhľadom na jeho protektívny efekt proti reaktívnym kyslíkovým molekulám. Po publikovaní počiatočných povzbudivých správ o efekte interferónu gama (Ziesche et al., 1999) sa nepodarilo vo veľkej randomizovanej multicentrickej štúdii reprodukovať priaznivú skúsenosť s jeho aplikáciou (King et al., 2009). Napokon kritické zhodnotenie dlhoročných skúseností s vyššie uvedenými liečebnými modalitami (Raghu, 2012) spolu so zohľadnením novších patogenetických náhľadov na IPF, spochybňujúcich význam zápalu v jej genéze, viedli k prehodnoteniu protizápalovej liečby.

Aktualizácia medzinárodných odporúčaní pre liečbu IPF z roku 2015 (Raghu et al., 2015) na základe analýzy dovtedy realizovaných štúdií deklarovala silné odporúčanie proti použitiu warfarínu, imatinibu, kombinácie prednizónu, azathioprinu a N-acetylcysteínu, ako aj proti použitiu ambrisentanu. Podmienečne sa vyjadrila proti použitiu sildenafilu a duálnych antagonistov endotelínového receptora (macitentan, bosentan).

Výsledky robustných multicentrických štúdií (Noble et al., 2011; King et al., 2014; Richeldi et al., 2014) zdokumentovali účinnosť dvoch inovatívnych antifibroproliferatívnych liekov: pirfenidónu a nintedanibu. U oboch liekov bola dokázaná schopnosť spomaliť spontánnu progresiu funkčnej deteriorácie. Vplyv na dĺžku prežitia či na kvalitu života uvedenými štúdiami nebol overený.

Pirfenidon inhibuje proliferáciu fibroblastov, redukuje syntézu a aktivitu TGF-β, inhibuje syntézu TNF-α a produkciu kolagénu. Odporúčané dávkovanie je 3 × 801 mg (3 × 3 tbl. ent.) denne. Jeho najčastejšími nežiaducimi účinkami sú nauzea, vyrážka, hnačka, anorexia.

Nintedanib inhibuje intracelulárne tyrozínkinázy: receptory pre rastový faktor derivovaný z doštičiek (PDGF), vaskulárny endotelový rastový faktor (VEGF) a fibroblastový rastový faktor (FGF). Odporúčané dávkovanie je 2 × 150 mg (2 × 1 cps.) Najčastejším nežiaducim účinkom nintedanibu je hnačka – vyskytuje sa až u ⅔ liečených (Richeldi et al., 2014). Pomerne častá je aj nauzea a vracanie (cca ¼, resp. 10 % liečených) a hepatotoxicita. Menej časté, avšak obávané nežiaduce účinky sú kardiovaskulárne príhody, krvácanie a perforácia GIT-u.

Publikácia uvedených štúdií bola podnetom na odsúhlasenie použitia oboch liekov Americkou asociáciou pre potraviny a lieky (FDA) aj Európskou agentúrou pre lieky (EMA). Na Slovensku majú v súčasnosti oba lieky postavenie registrovaných nekategorizovaných liečiv. Aj vzhľadom na vysokú cenu liečby jej úhrada z prostriedkov verejného zdravotného poistenia podlieha individuálnemu schvaľovaniu a pre indikáciu liečby sú oprávnené nasledovné centrá: Klinika pneumológie, ftizeológie a funkčnej diagnostiky SZU a UN Bratislava, Špecializovaná nemocnica sv. Svorada Nitra-Zobor, Oddelenie pneumológie a ftizeológie FNsP F. D. Roosevelta Banská Bystrica, Klinika pneumológie a ftizeológie UN Martin, NÚTPCHaHCH Vyšné Hágy a Klinika pneumológie a ftizeológie UN L. Pasteura Košice. Indikačné aj exklúzne kritériá v podstate kopírujú inklúzne a exklúzne kritériá použité v citovaných štúdiách zameraných na overenie účinnosti a bezpečnosti liečby. Diskriminujú teda pacientov s minimálnym alebo, naopak, ťažkým funkčným deficitom. Okrem toho existujú kritériá na ukončenie liečby: ide o zdokumentovaný významný pokles pľúcnych funkcií v troch po sebe nasledujúcich 6-mesačných intervaloch sledovania.

Rozšírenie poznania o skúsenosti z multicentrických medzinárodných registrov v súčasnosti umožnilo dokumentovať priaznivý účinok oboch uvedených antifibroproliferatívnych liekov aj na dĺžku prežitia či na čas do progresie choroby (Vašáková et al., 2019).

Napriek zavedeniu antifibroproliferatívnej liečby nemožno označiť stav liečby IPF za uspokojivý. Aj keď dokáže vo väčšine prípadov spomaliť pokles pľúcnych funkcií, oddialiť vznik akútnej exacerbácie a pravdepodobne aj predĺžiť prežitie a zlepšiť kvalitu života, stále nedokáže zvrátiť progresívny charakter choroby a s anekdotálnymi výnimkami nespôsobí významné zlepšenie stavu. To sú dôvody, prečo výskum liečby IPF pokračuje ďalej a v súčasnosti prebieha mnoho klinických štúdií, testujúcich účinnosť a bezpečnosť ďalších kandidátnych molekúl. Okrem toho sa aj v liečbe IPF objavuje snaha o personalizovanú medicínu. Už dnes vieme, že pacienti s TOLLIP genotypom TT vykazujú priaznivú liečebnú odpoveď na N-acetylcysteín, ktorá u pacientov s genotypom CC chýba (Oldham et al., 2015).





	
	


	
		Vážení čtenáři, právě jste dočetli ukázku z knihy Difúzne parenchýmové choroby pľúc.

		Pokud se Vám ukázka líbila, na našem webu si můžete zakoupit celou knihu.

